ΑΠΌΦΑΣΗ ΤΗΣ ΕΠΙΤΡΟΠΉΣ της 2ας Μαΐου 2005 για την έγκριση του σχεδίου σχετικά με την εκρίζωση της αφρικανικής πανώλους των χοίρων στους αγριόχοιρους στη Σαρδηνία (Ιταλία) [κοινοποιηθείσα υπό τον αριθμό Ε(2005) 1255] (Το κείμενο στην ιταλική γλώσσα είναι το μόνο αυθεντικό) (Κείμενο που παρουσιάζει ενδιαφέρον για τον ΕΟΧ) (2005/362/ΕΚ) Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ, Έχοντας υπόψη: τη συνθήκη για την ίδρυση της Ευρωπαϊκής Κοινότητας, την οδηγία 2002/60/ΕΚ του Συμβουλίου, της 27ης Ιουνίου 2002, για τη θέσπιση ειδικών διατάξεων για την καταπολέμηση της αφρικανικής πανώλους των χοίρων και την τροποποίηση της οδηγίας 92/119/ΕΟΚ όσον αφορά την πολιοεγκεφαλίτιδα του χοίρου και την αφρικανική πανώλη των χοίρων (1), και ιδίως το άρθρο 16 παράγραφος 1, Εκτιμώντας τα ακόλουθα: (1) Η αφρικανική πανώλης των χοίρων έχει εμφανιστεί σε αγριόχοιρους στην επαρχία Nuoro της Σαρδηνίας στην Ιταλία. (2) Το 2004 η νόσος επανεμφανίστηκε σε μεγάλη έκταση στη Σαρδηνία. Λαμβάνοντας υπόψη αυτή την επανεμφάνιση, η Ιταλία επανεξέτασε τα μέτρα που λάμβανε έως τότε για την εκρίζωση της νόσου στο πλαίσιο της οδηγίας 2002/60/ΕΚ. (3) Σε συνάρτηση με την επανεμφάνιση αυτή, η Επιτροπή επανεξέτασε τα μέτρα που εκδόθηκαν σε κοινοτικό επίπεδο σχετικά με την αφρικανική πανώλη των χοίρων στη Σαρδηνία και εξέδωσε την απόφαση 2005/363/ΕΚ της 2ας Μαΐου 2005, που αφορά μέτρα υγειονομικού ελέγχου κατά της αφρικανικής πανώλους των χοίρων στη Σαρδηνία (Ιταλία) (2). (4) Σύμφωνα με την οδηγία 2002/60/ΕΚ, η Ιταλία υπέβαλε προς έγκριση ένα σχέδιο για την εκρίζωση της αφρικανικής πανώλους των χοίρων σε αγριόχοιρους στην περιφέρεια της Σαρδηνίας, το οποίο περιλαμβάνει επίσης μέτρα για την πρόληψη της διάδοσης της ασθένειας σε οικόσιτους χοίρους. (5) Το σχέδιο που υποβλήθηκε προσδιορίζει τις περιοχές της Σαρδηνίας οι οποίες παρουσιάζουν διαφορετικό επίπεδο κινδύνου όσον αφορά την αφρικανική πανώλη των χοίρων και στις οποίες πρέπει να θεσπιστούν διαφορετικά μέτρα παρακολούθησης και ελέγχου της νόσου. (6) Το σχέδιο που υπέβαλε η Ιταλία για την εκρίζωση της αφρικανικής πανώλους των χοίρων στους αγριόχοιρους εξετάστηκε και διαπιστώθηκε ότι συνάδει με τις διατάξεις της οδηγίας 2002/60/ΕΚ. (7) Για λόγους διαφάνειας, είναι σκόπιμο να αναφερθούν στην παρούσα απόφαση οι γεωγραφικές περιοχές στις οποίες θα εφαρμοστεί το σχέδιο εκρίζωσης. (8) Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων, ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ: Άρθρο 1 Εγκρίνεται το σχέδιο που υπέβαλε η Ιταλία για την εκρίζωση της αφρικανικής πανώλους των χοίρων στους αγριόχοιρους στις περιοχές που αναφέρονται στο παράρτημα. Άρθρο 2 Η Ιταλία λαμβάνει αμέσως και δημοσιεύει τα μέτρα που απαιτούνται για τη συμμόρφωση με την παρούσα απόφαση. Ενημερώνει αμέσως την Επιτροπή σχετικά. Άρθρο 3 Η παρούσα απόφαση απευθύνεται στη Ιταλική Δημοκρατία. Βρυξέλλες, 2 Μαΐου 2005.

[Source: multi_eurlex | Tokens: 2628]